মহেন্দ্র সিংহ ধোনির সামনে কেন উইলিয়ামসন। 
আইপিএল ফাইনালে চেন্নাই সুপার কিংস ও সানরাইজার্স হায়দরাবাদ। এই চেন্নাইয়ের কাছে হেরেই তো শুক্রবার কলকাতা নাইটরাইডার্সের সামনে পড়েছিল হায়দরাবাদ। নাইটদের ঘরের মাঠে ম্যাচ নিয়ে চলে গেল সানরাইজার্স। সর্যোদয় হল হায়দরাবাদে। সূর্যাস্ত কলকাতায়। 
ম্যাচের গতিপ্রকৃতি একার হাতে বদলে দিলেন রশিদ খান। একাই তুলে নিলেন তিন-তিনটি উইকেট। ক্যাচ ধরলেন দুটো। এর পরে অন্য কেউ কি আর ম্যাচের সেরা হতে পারেন? রশিদের শিকার ক্রিস লিন, রবিন উত্থাপ্পা  ও আন্দ্রে রাসেল। সেই যে মেরুদণ্ড ভেঙে দিলেন রশিদ আর উঠে দাঁড়াতে পারল না কলকাতা। এবারের মতো কেকেআর-এর অভিযান শেষ হয়ে গেল আইপিএল-এ। বল হাতে যেমন ভেলকি দেখিয়েছেন রশিদ, তেমনিই ব্যাট হাতেও ঝলসে উঠেছেন। শেষের দিকে ১০ বলে ৩৪ রানের বিধ্বংসী ইনিংস খেললেন আফগান ক্রিকেটার। তিনি ঝলসে উঠলেন বলেই সানরাইজার্সও ১৭৪ রানের চ্যালেঞ্জ ছুড়ে দিতে পারল নাইটদের। তার জবাবে কলকাতা শেষ করল ১৬১ রানে।  অথচ কেকেআর ইনিংসের শুরুতেই আগুন ধরিয়ে দিয়েছিলেন সুনীল নারিন। ক্রিস লিনও কম যাননি। নারিন ফিরে যাওয়ার পরে ম্যাচ যে হারতে হবে, এ কথা স্বপ্নেও ভাবতে পারেননি নাইট-ভক্তরা। 
কলকাতা বনাম হায়দরাবাদ ‘সেমিফাইনাল’ ম্যাচের বল গড়ানোর আগেই কুলদীপ যাদব চাপের খেলা শুরু করে দিয়েছিলেন। ইডেনের পিচ নাইটদের পরিচিত। ম্যাচে সুবিধাই পাবে কেকেআর। নাইটদের চায়নাম্যান বোলার এমনটাই জানিয়েছিলেন। সানরাইজার্স হায়দরাবাদও মোক্ষম চাল দিয়েছিল। ঋদ্ধিমান সাহাকে ওপেন করতে পাঠিয়ে দেওয়া হয়েছিল। কুলদীপদের যদি ইডেন ঘরের মাঠ হয়, তাহলে ঋদ্ধি তো ইডেনকে হাতের তালুর মতো চেনেন। শুরুতে শিবম মাভি কামান দাগলেন। ঋদ্ধি বুঝে উঠতে পারেননি। উইকেটের দুই প্রান্তে বল সুইং করাচ্ছিলেন শিবম। বাংলার উইকেটকিপার ২৭ বলে ৩৫ রান করে ফিরে গেলেন। শিখর ধাওয়ানও সানরাইজার্সকে শিখরে পৌঁছে দিতে পারলেন না। ৩৪ রানে ফিরে গেলেন তিনিও। অধিনায়ক কেন উইলিয়ামসন মোক্ষম সময়ে ব্যর্থ। শাকিব (২৮) ও হুডা (১৯) ফিরে যাওয়ার পরে রশিদ খান মোক্ষম সময়ে আগুন জ্বালালেন। বল হাতেও তিনি থামিয়ে দিলেন নাইটদের।